Aleqa Hammond
Aleqa Hammond er en grønlandsk politiker. Hun er tidligere partiformand i Siumut og tidligere landsstyreformand og udenrigsminister. Hun har også i mange år været beskæftiget inden for turisme.
Hammond blev i 2005 medlem af Landstinget for Siumut og var 2005-2007 landsstyremedlem for familier og justitsvæsen, 2007-2008 for finanser og udenrigsanliggender. Hun trak sig som landsstyremedlem som følge af sin utilfredshed med partiet.
Efter landstingsvalget i 2009, hvor Siumut gik tilbage og mistede regeringsmagten, blev Aleqa Hammond ny partiformand, idet hun efterfulgte Hans Enoksen, der trak sig efter nederlaget.
Ved landstingsvalget i 2013 opnåede Siumut en betydelig fremgang, og for Aleqa Hammond selv blev det en stor sejr, idet hun fik 6818 personlige stemmer, hvilket svarer til 22,6% af det samlede stemmetal. Efterfølgende blev hun landsstyreformand for en regeringskoalition bestående af Siumut, Atassut og Partii Inuit; hun beklædte samtidig posten som udenrigsminister.
Efter at have anvendt offentlige midler til dækning af private udgifter trak Aleqa Hammond sig i 2014 som formand for Siumut. Da flere ministre samtidig forlod regeringen, og partiet Atassut trak sig fra regeringssamarbejdet, gik hun af, og der blev udskrevet valg.
I 2015 blev Hammond valgt til Folketinget for Siumut, men blev efter misbrug af Folketingets kreditkort ekskluderet af partiet i 2016, hvorefter hun først var løsgænger og siden repræsenterede partiet Nunatta Qitornai. 2018 til 2021 repræsenterede hun som suppleant dette parti i Inatsisartut. I 2021 blev hun genoptaget i Siumut.